
1. CONTEXTUL SOCIAL-POLITIC AL DESFĂŞURĂRII ALEGERILOR
1.1. Bilanţul unui deceniu de guvernare de centru-dreapta
Pe 26 august 2011, premierul liberal, Lars Lokke Rasmussen, a anunţat că alegerile legislative se vor desfăşura anticipat, pe 15 septembrie 2011. Primul-ministru a justificat deciza sa, arătând că algerile ar trebui să se desfăşoare în avans faţă de termenul normal care era stabilit pe 13 noiembrie, înainte de noua sesiune parlamentară, prevăzută a se deschide în luna octombrie 2011. Scopul declarat al acestei deciziii a fost acela că noul guvern trebuia să aibă răgazul să elaboreze programul de reforme necesar relansării economiei. De altfel, majoritatea scrutinurilor legislative din Danemarca s-au organizat anticipat (în anul 2001 a fost organizat cu patru luni înainte; în anul 2005 cu nouă luni înainte; în anul 2007 cu 15 luni anticipat). Caracterul imprevizibil al deciziei premierului de a organiza alegerile a fost considerat adesea un avantaj politic, fiind, de aceea, des utilizat. 
În perioada 2007-2011, guvernul de centru-dreapta, condus de Lars Lokke Rasmussen, a fost compus din Partidul Liberal (V) şi Partidul Conservator (C), având în componenţa sa 19 miniştri din care 12 liberali şi 7 conservatori. Guvernul danez, aliat parlamentar cu partidul populist, Partidul Poporului, a încheiat în martie 2010 un acord cu acesta, stabilind reguli mai restrictive pentru imigraţie. Conform acestor reglementări, obţinerea unui permis de sejur permanent urma să depindă de un punctaj în care erau luate în considerare dovezile integrării solicitantului (stăpânirea limbii, timpul de lucru, voluntariat etc.). Guvernul danez dorea, de asemenea, să limiteze reîntregirea familiei, acceptând-o doar pentru cei care, timp de 3 ani, nu au solicitat sprijin public (până acum era 1 an). Noile reglementări se refereau şi la refugiaţii politic care timp de 10 ani trebuiau să nu revină în ţara de origine. În anul 2010, în Danemarca erau aproape 330.000 imigranţi (6% din populaţie), din care 179.000 erau din ţări neoccidentale.

Mult timp, considerată una dintre ţările cu cele mai performante economii ale Europei, Danemarca a înregistrat în timpul crizei o scurtă recesiune economică, după care, în primul trimestru al anului 2011, a avut o creştere a PIB-ului de 0,1%. În anul 2007, bugetul ţării era excedentar, cu 5% din PIB, urmând ca în anul 2010 deficitul bugetar să fie de 2,8% din PIB, iar în anul 2011 de 3,8%. Conform datelor oferite de Banca Centrală daneză, guvernul a anunţat o creştere economică probabilă pentru anul 2012 de 1,7%. Criza economică a afectat economia daneză, unele din cauze fiind scăderea consumului, blocarea pieţei imobiliare şi nivelul ridicat al salariilor (unele din cele mai ridicate din lume). Aceste fenomene au  pus probleme creşterii economice şi au redus competitivitatea în unele sectoare de activitate.

În contextul declanşării crizei economico-financiare, guvernul de centru-dreapta a considerat că tăierile sociale severe (mai ales prin reforma pensiilor anticipate, prin diminuarea alocaţiilor de somaj şi scăderea ajutoarelor acordate studenţilor) ar putea echilibra bugetul, până în anul 2020. Guvernul a limitat cheltuielile şi s-a opus, în acelaşi timp, creşterii impozitelor. Premierul a afirmat clar că danezii au de ales între o îndatorare necontrolată a ţării şi menţinerea statului social.  
Premierul a prezentat în februarie 2010 un program intitulat Danemarca 2020, în care au fost fixate zece obiective majore de dezvoltare a ţării, programul fiind prezentat ca un posibil contract între societate şi guvernul danez. Unul din obiective era acela de a face din Danemarca una din primele zece ţări dezvoltate ale lumii, iar pentru atingerea acestui obiectiv se menţiona aplicarea unui plan de economii bugetare şi în viitor. Planul de relansare economică a pus în discuţie nivelul alocaţiilor de şomaj, reducându-se perioada acordării lor (de la 4 la 2 ani) şi criteriile de acordare ale acestora. De la 1 ianuarie 2011, s-a decis reducerea alocaţiilor familiale la 4.700 euro pe an.
Planul Economia 2020 a prevăzut un deficit bugetar de 3% în anul 2013, ceea ce implica reducerea cu 10% a bugetului apărării, a contribuţiei la bugetul european şi a cheltuielilor sociale. Guvernul de centru-dreapta a cerut discutarea sistemului de pensionare anticipată şi de pensionare pentru limită de vâstă, luând în calcul vârsta de pensionare de 67 ani în 2022. 
În dezbaterea societăţii daneze şi a specialiştilor s-a aflat sistemul pensionării anticipate (de la vârsta de 60 de ani), sistem creat în 1979, prin care angajaţii se puteau pensiona anticipat, cu o sumă echivalentă a 90% din alocaţia de şomaj sau cu un procent de 100%, pentru cei cu vârsta de peste 62 ani. Totuşi, în Danemarca, seniorii cu vârste cuprinse între 55-64 ani sunt implicaţi în grad ridicat în activitatea economică
 (7% în perioada 1995-2007). Din anul 2006, guvernul a stabilit ca vârsta minimă de pensionare anticipată să fie ridicată la 62 de ani.

Conform unui raport OECD
, şomajul în rândul tinerilor danezi cu vârste cuprinse între 15-24 ani era de 11,4%, în 2009 (17,6% media europeană). Acest fenomen a fost considerat îngrijorător, întrucât, până acum, tinerii danezi lucrau încă din timpul studenţiei, iar la vârstele de 25-29 ani, rata de angajare era de 80,9%. Un student câştiga în medie 11.700 euro pe an, combinând veniturile din muncă cu alocaţiile pentru studenţi. Până în prezent, statul a subvenţionat integrarea studenţilor în întreprinderi. Pentru combaterea şomajului în rândul tinerilor, guvernul a elaborat un plan de creare a 5.000 locuri pentru stagiu de învăţare, crearea mai multor puncte tip jobcenter în care să se ofere mai multe servicii (stagiu de formare, sprijin pentru cercetare şi angajare). Celor cu vârste cuprinse între 18-19 ani li se ofereau aceste servicii cu 3 luni înainte de angajare şi o lună după. În timpul crizei însă, şomajul a crescut, în mediul privat salariile au fost îngheţate, iar  tinerii care nu aveau asigurări benevole de şomaj au fost puternic afectaţi.
Forţele politice de opoziţie au reacţionat imediat la reducerea de către guvern a cheltuielilor sociale, criticând aceste măsuri, considerând că investiţiile publice puteau susţine creşterea economică. Opoziţia a acuzat guvernul de dreapta că a eşuat în limitarea deficitului bugetar şi a şomajului, optând pentru o strategie de austeritate, strategie controversată, de altfel, la nivel internaţional. 

Specialiştii considerau că , în ultimul deceniu, modelele nordice au reuşit să reziste presiunilor mondializării şi ale crizei economice
, înregistrând o constantă creştere economică şi bunăstarea societăţilor (mai ales în perioada 2005-2007). Datele statistice arătau că, în această perioadă, Danemarca a înregistrat o creştere de 2,7%, Suedia 3,3%, Finlanda 4%, iar rata şomajului nu  crescuse foarte mult, Danemarca având o rată de ocupare a forţei de muncă de 78% în anul 2008. Modelele nordice reuşiseră să conserve principalele caracteristici ale politicilor social-democrate
, un sistem de protecţie socială finanţat prin impozite, un puternic sistem de redistribuire, eficient, în care inegalităţile erau limitate, iar sărăcia era aproape inexistentă. Transparenţa şi dezbaterea publică cu cetăţenii a politicilor majore au constituit, de asemenea, elemente esenţiale ale acestui model.

Guvernele de dreapta care au alternat la putere în unele ţări nordice, printre care şi Danemarca, nu au reuşit să modifice în mod fundamental politicile anterioare de tip social-democrat. În Danemarca, acest fapt se datorează, în principal, sistemului electoral proporţional care a creat un raport de forţe politice care a impus permanent obţinerea unui consens politic asupra principalelor politici naţionale. Un alt motiv esenţial pentru care guverrnele de dreapta nu au modificat modelele social-democrate a fost acela că acestea funcţionează eficient şi orice politician este în ultimă instanţă un pragmatic.

Guvernul de centru-dreapta a fost preocupat de cheltuielile publice, deşi Planul economic 2015 nu a făcut schimbări majore nici în creşterea impozitelor, nici în reducerea prestaţiilor sociale, deşi a dorit să o facă. Reforma fiscală aplicabilă din 2010 a vizat impozitele directe, dar nu a stabilit un termen pentru creşterea impozitelor, crescând însă taxele (exemplu, TVA 25%), ceea ce a modificat puterea de cumpărare a populaţiei. Impozitul pe profit a rămas la 25%, premierul anunţând, la o întâlnire cu organizaţia patronală Danish Industry, că nu este încă momentul să se schimbe starea de lucruri. 
Realitatea este că modelele nordice se află în plină transformare, specialiştii afirmând că în modelul social de mâine, a trăi bine (welfare) va fi înlocuit cu a munci mai bine (workfare)
.

Piaţa muncii a continuat să rămână factorul dinamizator al economiei daneze, mai ales prin promovarea modelului flexisecurităţii, iar pentru reducerea deficitelor bugetare au fost prevăzutem reforme structurale în ceea ce priveşte oferta de forţă de muncă (fiind vizaţi tinerii, seniorii, femeile şi şomerii). Aceste modificări repun în discuţie modelul specific danez al flexisecurităţii, model care a constituit una din componentele esenţiale ale dezvoltării societăţii daneze actuale.
1.2.   Aspecte actuale ale politicii referitoare la flexisecuritate
Conceptul danez de flexisecuritate are în centru triunghiul de aur
, în care politica activă pe piaţa muncii este centrată pe reconversie, formare continuă şi pe capacitatea întreprinderii de a acorda o compensaţie salarială importantă, în caz de şomaj. Acest sistem contribuie la atingerea unui nivel ridicat de mobilitate a forţei de muncă, fără ca angajatul să piardă continuitatea nivelului venitului
. Specialiştii au apreciat că sistemul flexisecurităţii nu a depins doar de celebrul triunghi de aur, ci a fost legat de caracteristicile specifice pieţei muncii daneze. În acest proces dinamic, sistemul de negociere colectivă şi dialogul între partenerii sociali au avut un rol foarte important. Convenţiile colective de muncă şi relaţiile profesionale au contribuit la dezvoltarea flexisecurităţii daneze, realizând un echilibru rezonabil între flexibilitate şi securitate. Acest echilibru implică strategii prin care se urmăreşte a face piaţa muncii mai flexibilă, păstrând un grad ridicat de securitate grupurilor expuse social
, astfel încât cele două elemente să se sprijine reciproc, fără a se exclude.

Cercetătorii au pus în evidenţă existenţa mai multor tipuri de flexisecuritate: o flexibilitate externă, a postului şi a locului de muncă; o flexibilizare a timpului de lucru; o flexibilitate a organizării, a capacităţii unor salariaţi de a ocupa mai multe posturi şi o flexibilitate a salariului în funcţie de performanţă. Uneori, securitatea postului de lucru şi a ocupării permite angajatului să rămână în întreprindere, dar nu pe acelaşi post sau impune existenţa unui program flexibil.
Modelul danez de flexisecuritate a arătat că păstrarea securităţii salariaţilor nu constituia o barieră a menţinerii flexibilităţii pieţei muncii, ci poate uneori chiar să contribuie la creşterea ei. Modelul a funcţionat într-un sistem specific, tradiţional, de dialog, încredere şi consens, ceea ce l-a făcut dificil de preluat în alte tipuri de societăţi. Modelul danez al flexisecurităţii s-a constituit ca rezultat al confruntării dintre politicile social-democrate şi cele liberale. 
În Danemarca, asigurarea mobilităţii (una dintre cele mai ridicate din Europa) a implicat acordarea unor compensaţii de şomaj (cu un nivel de 85% din salariu), pe o perioadă îndelungată şi o politică intensă de reconversie şi formare profesională. Toate aceste componente au fost subiectul unor intense negocieri colective în cadrul întreprinderilor şi la nivel naţional, prilej cu care s-a defăşurat un dialog social autentic, de mare amploare. În acest demers, încrederea între parteneri are un rol esenţial. La baza asigurării securităţii se află, aşadar, încrederea, care, la rândul ei, devenea baza flexibilităţii pieţei muncii. Reglementarea acestui proces s-a întemeiat mai mult pe convenţiile colective de muncă decât pe legislaţie şi, de aceea, prin lege, convenţiile colective au avut un rol determinant. Multe studii
 realizate în întreprinderi arată că relaţiile de încredere au un rol important în construcţia unor aranjamente flexibile. În unele întreprinderi, angajaţii înşişi au ajuns să administreze orarele de lucru. 

Convenţiile colective se încheie în urma unor negocieri ale acordurilor de muncă şi sunt supuse unui arbitraj specific, al specialiştilor din domeniul industrial şi al unui Tribunal industrial (Arbejdsretten) care asigura pacea între organizaţii. În acest cadru, actorii sociali respectă unele reguli legate de păstrarea păcii sociale, referitoare la declanşarea grevelor sau la efectuarea unor concedieri neanunţate (lockout)
, aceste reguli fiind rezultatul obţinerii consensului pe aceste teme. Negocierile au loc prin organizaţii puternice ale angajaţilor şi ale antreprenorilor, în întreprinderi activând permanent comisii de cooperare.

În Danemarca, mişcarea sindicală este structurată, în principal, pe profesii şi meserii, negocierile însă se desfăşoară la nivel de ramură, ceea ce plasează dialogul la nivel confederal, fapt ce a dus la crearea unor cartele de negociere în fiecare ramură. În prezent, s-a produs o descentralizare a negocierilor, confederaţiile având un rol de coordonare. Actualmente, acordurile încheiate au un caracter mult mai deschis, putând fi completate prin negocierile realizate la nivel local. Acest tip de descentralizare a fost numit de specialişti „descentralizare centralizată” sau „coordonată”, „organizată”. În sens invers, negocierile tind a duce la încheierea unor acorduri mai largi (salarii, timp de lucru, regimul pensiilor, concedii, formare continuă etc.). Negocierile au, aşadar, un rol esenţial în cadrul sistemului şi, de aceea, importantă este existenţa unor delegaţi sindicali puternici şi menţinerea gradului de sindicalizare. 

Guvernarea de centru-dreapta şi evoluţia sistemului de negociere au dus la modificarea acestui model, la ceea ce specialiştii au numit flexibilizarea sistemului de flexisecuritate. Unii analişti observă că modelul flexisecurităţii s-a transformat treptat în mai multă flexibilitate şi o securitate mai redusă
.
În prezent, s-au manifestat probleme legate de sindicalizarea tinerilor, de schimbări ale priorităţilor care au creat dificultăţi asigurării legitimităţii sindicatelor şi adaptării lor la exigenţele actuale (într-o ţară unde rata aderării la un sindicat era de 80%). Sindicatele tradiţionale au fost afectate profund de scăderea sindicalizării
 (Confederaţia Sindicală LO a pierdut 34.000 membri în anul 2009), iar această scădere s-a datorat, în principal,  transformărilor structurii industriale. După anul 2008 a avut loc concentrarea organizaţiilor sindicale şi alte schimbări care au dus la o adevărată reconfigurare sindicală. Sistemul flexisecurităţii a protejat, un timp, angajaţii ceea ce a consolidat încrederea danezilor în acest model. Creşterea şomajului, diminuarea aderării la sindicate, reducerea indemnizaţiei de şomaj au constituit însă factori care au marcat puternic modelul danez al flexisecurităţii. 
Situaţia de criză economică a afectat toate componentele modelului de flexisecuritate, mai ales rolul şi locul sindicatelor
. Unii cercetători afirmă că piaţa muncii în Danemarca este actualmente în criză
, recesiunea economică ducând la o creştere rapidă a şomajului (7% în mai 2010). 

În perioada 2001-2009, perioadă în care ţara a fost condusă de guvernul de centru-dreapta al premierului Anders Fogh Rasmussen, s-a înregistrat o rată a şomajului relativ scăzută, în raport cu ţările europene vecine (11% în 2009)
, dar modelul danez nu a reuţit să rezolve probleme sociale dificile. Criza economică şi financiară a pus în discuţie revizuirea statului social şi realizarea unor economii importante.

În ultima perioadă au fost create locuri de muncă în ritm rapid şi s-a recurs la şomajul parţial şi la rotaţia locurilor de muncă. Pe modelul actual al pieţei muncii, în perioada 2007-2008, 51% din cei cu vârste de 25-64 ani au urmat o formă sau alta de formare profesională. Investiţia în competenţă, formare, educaţie, este considerată actualmente un mijloc de ieşire din criză, de adaptare la o muncă dinamică, exigentă. Ultimele proiecte de lege au urmărit aceste noi tendinţe. 

Această modificare masivă a modelului flexisecurităţii a adus în prim plan conceptul de mobication (concept lansat de Ove Kaj Pedersen şi Søfren Kaj Andersen) care subliniază relaţia dintre mobilitate şi educaţie
. Obiectivul major al unor astfel de politici este acela de a face faţă provocărilor structurale ale pieţii muncii şi formarea forţei de muncă, dirijarea acesteia spre sectoarele de activitate deficitare. În acest fel, s-a trecut de la modelul flexisecurităţii la modelul centrat pe competenţe şi formare, acordându-se un loc deosebit formării continue.

1.3. O politică energetică novatoare

Danemarca este ţara care a adoptat o politică energetică de reducere drastică a consumului energetic de energie tradiţională, fiind primul producător mondial de energie eoliană. Ea şi-a propus ca în anul 2050, 100% din consum să fie asigurat prin energie regenerabilă. Această amplă politică energetică a fost realizată prin planuri energetice succesive (1976, 1981, 1990 programe prin care dependenţa de petrol a fost redusă cu 50%, mai ales, prin utilizarea energiei regenerabile, eoliene şi a biomasei în reţele de încălzire urbană). În anul 2020, se prevede ca 30% din consumul de energie să fie asigurat de energie regenerabilă şi să se reducă consumul de energie primară. În acest amplu proces de transformare au fost implicaţi guvernul, parlamentul, autorităţile locale, publicul şi echipe de cercetare.

Danemarca este încă unul din producătorii de petrol şi gaz, dar rezervele sale sunt în curs de epuizare. Având în vedere această perspectivă, a fost elaborată o politică naţională, bazată pe modificarea profundă a structurilor de producţie, distribuţie şi consum, implicând actori diverşi (populaţie, municipalităţi, operatori, administraţii, industrii, agricultori, universităţi etc.). Danemarca a înregistrat o creştere economică deosebită prin exploatarea petrolului şi gazului din Marea Nordului (excedent bugetar 4,8% în 2007 şi 3,3% în 2008). Guvernul a considerat că, în viitor, această exploatare poate deveni problematică, iar resursele de creştere ar putea fi limitate. În acest context, cercetătorii danezi lucrează, încă din 2006, la Planul de Energie 2030 (elaborat în colaborare cu IDA – Asociaţia Daneză a Inginerilor) care a stabilit, în general,  viitoarele structuri energetice capabile a asigura independenţa energetică a ţării
.

În cadrul Strategiei energetice pe termen lung a Danemarcei a fost elaborat Planul energetic pentru anul 2050
 care cuprinde principalele coordonate ale dezvoltării acestui domeniu.

În anul 2008, guvernul danez a prezentat Parlamentului un acord politic  prin care se definitiva Politica energetică pe perioada 2008-2011, obiectivele sale depăşindu-le pe cele propuse de Comisia Europeană (în ceea ce priveşte emisia de gaz şi producţia de energie regenerabilă). Previziunile pentru anul 2011 arată că Danemarca va depăşi chiar obiectivele Protocolului de la Kyoto.

Politica de planificare pe termen lung, la nivel local, regional şi naţional, a vizat crearea unor noi parcuri eoliene şi modernizarea celor existente (printr-o politică de repowering), guvernul asigurând susţinerea financiară permanentă a acestor demersuri. În acest scop, guvernul acordă subvenţii întreprinderilor care produc energie eoliană, dar şi instalaţiilor de la domiciliu
. Instalaţiile eoliene plasate mai ales în mare produc în prezent 20% din energia electrică consumată, nemanifestându-se dificultăţi de introducere a acestei energii în reţea, operatorul reţelei electrice daneze, TSO, pregătindu-se pentru a asigura 50% din consum, din această energie. Din punct de vedere legislativ, interesantă a fost reglementarea statutului şi funcţionării cooperativelor eoliene
, care sunt susţinute de un Fond de garanţie, finanţat public şi scheme de compensare financiară pentru cei care instalează sisteme eoliene.
1.4. Principalele schimbări ale spaţiului politic danez

Sistemul politic danez are caracter multipartidist, sistem în care 10 partide obţin la alegeri, de obicei,  între 2-35% din voturi. Acest tip de configuraţie politică a fost stimulat de sistemul de vot proporţional care permite partidelor mici să fie reprezentate în Parlament. În acest context, guvernele sunt adesea coaliţii de partide, dar se păstrează gruparea lor în jurul opoziţiei politice dintre stânga şi dreapta. 
Sistemul multipartidist a apărut după alegerile parlamentare din 1973, care au schimbat radical sistemul politic tradiţional, dominat de patru mari partide. După 1973, cel puţin opt partide au intrat în Parlament, după fiecare ciclu electoral
. Recesiunea economică şi aceste modificări au dus la o perioadă de instabilitate guvernamentală, guvernele minoritare fiind foarte instabile. În aceste condiţii, electoratul danez a devenit deosebit de volatil, după 1973, 20-30% din alegători schimbându-şi apartenenţa politică, de la un scrutin la altul. Contrar acestor schimbări, repartizarea mandatelor între partidele conservatoare şi noncoservatoare şi-a păstrat echilibrul. În acest raport, un rol deosebit l-au avut, începând din anul 2001, partidele de centru. După crearea Partidului Poporului, în anul 1995, politica populistă, extremistă, faţă de integrarea imigranţilor, a marcat sistemul politic danez.
În perioada 2007-2011, în Parlamentul danez au fost reprezentate 8 partide politice:
· Partidul Liberal (V), partidul premierului Lars Lokke Rasmussen – partid fondat în anul 1870, a deţinut 46 mandate;
· Partidul Social-Democrat (SD), principalul partid de opoziţie, condus din anul 2005 de Helle Thorning-Schmidt, a avut 45 mandate;
· Partidul Poporului Danez (DF), partid populist de extremă dreapta, fondat în 1995, condus de Pia Kjaersgaard, membru al coaliţiei guvernamentale, a deţinut 25 mandate;
· Partidul Socialist Popular (SF), partid de opoziţie, creat în 1959, condus de villy Sovndal, a avut 23 mandate;
· Noua Alianţă (Y), a devenit Alianţa Liberală, fondată în anul 2007 din dizidenţi ai Partidului Social-Liberal şi ai Partidului Conservator. Actualmente, este condusă de Anders Samuelsen şi a obţinut 5 mandate;
· Lista Unităţii (E) este rezultatul alianţei dintre Partidul Comunist (DKP), Partidul Muncitorilor Socialişti şi Stânga Socialistă. Ea este condusă de un comitet executiv şi a deţinut 4 mandate.
Deşi în Parlament au fost reprezentate 8 formaţiuni politice, activitatea parlamentară a fost marcată de orientările politice opuse ale forţelor politice de stânga şi de dreapta, iar această polarizare politică a rămas, în mod tradiţional exprimată şi vestimentar, deputaţii fiind îmbrăcaţi diferit, conform apartenenţei lor politice: cei de dreapta sunt îmbrăcaţi în costum, iar cei de extremă stânga într-o ţinută lejeră, tip costum polo. Activitatea parlamentară a fost foarte intensă, fiind marcată de dezbateri în urma cărora s-a încearcat a se ajunge la un consens politic pe principalele probleme economice şi sociale.

Principalul partid de centru-dreapta este Partidul Liberal Danez (Venstre)
 care este membru al Partidului European al Liberalilor Democraţi (ADLE) şi al Internaţionalei Liberale. Ca partid liberal, Venstre a pus în centru politicii sale afirmarea libertăţii de gândire şi a proprietăţii, libertatea afirmării propriului mod de viaţă. Conform viziunii liberale, libertatea înseamnă responsabilitatea pentru alegerile proprii, iar într-un stat liber, concurenţa acţionează pentru a promova dezvoltarea şi inovarea, pentru a crea o piaţă deschisă şi transparentă. Concurenţa liberă este, aşadar,  calea spre maximă eficienţă. Venstre a susţinut permanent decizia descentralizată şi ca aceasta să fie luată de către persoanele direct afectate. Descentralizarea a fost întotdeauna principiul de bază al liberalismului, stimulându-se iniţiativa comunităţilor locale.

În programul său politic, se sublinia că adevărata securitate socială şi bunăstare se bazează pe un nivel ridicat de finanţare privată a producţiei şi că sistemul de protecţie socială nu se poate baza pe îndatorarea statului. În contextul declanşării crizei economice, reducerea datoriilor naţionale a devenit un obiectiv central al partidului liberal. Alte obiective importante au fost  ocuparea forţei de muncă, menţinerea unei rate scăzute a inflaţiei, a unui curs de schimb fix, a unor finanţe publice solide şi stabile, având un buget naţional echilibrat. 

În viziunea liberală, important este, aşadar, a stimula creşterea calitativă a economiei, prin introducerea unei tehnologii înalte şi prin sprijinirea companiilor private, întrucât numai această dezvoltare economică poate creşte bunăstarea şi poate duce la existenţa unui mediu mai sănătos. Mediul poate fi protejat prin aplicarea unor taxe de mediu, dar ele nu trebuie să împovăreze activitatea economică. În timpul guvernăriide centru-dreapta, politica industrială de tip liberal s-a întemeiat pe ideea că societăţile private sunt mai eficiente în acest demers,  dar, pentru a se dezvolta, întreprinderile au nevoie de profit. Partidul Liberal Danez a susţinut, de aceea, reducerea treptată a poverii fiscale pentru a stimula iniţiativa privată.

Din punct de vedere social, în concepţia liberală, o economie de piaţă liberă trebuie să îndeplinească nevoile şi dorinţele individuale ale oamenilor, să-i sprijine pe cei ce nu pot avea grijă de ei înşişi. În acest scop, spitalele, casele de îngrijire medicală se vor cofinanţa, exercitându-se un control strict al acestora. Danemarca trebuie să rămână deschisă, să fie un spaţiu de întâlnire a mai multor culturi, fapt care dă vitalitate acestei societăţi. Guvernul de dreapta danez a fost însă puternic dependent de forţele politice populiste de extremă-dreapta, ceea ce explică, în parte, măsurile speciale de securizare a frontierelor şi modificarea politicii referitoare la imigraţie. Măsurile de creştere a controlului vamal la frontierele cu Germania şi Italia au pus în discuţie susţinerea valorilor europene de liberă circulaţie. 

În Danemarca, principalul lider al forţelor politice de stânga este Partidul Social-Democrat Danez care este un partid politic de stânga, moderat, unul dintre cele mai vechi partide politice europene. El este membru al Partidului Socialist european şi al Internaţionale Socialiste. În acest context, valorile supreme ale social-democraţilor danezi sunt: libertatea, egalitatea şi solidaritatea, precum şi progresul, deschiderea şi responsabilitatea.

Conform principiilor sale de bază, Partidul Social-Democrat a promovat socialismul democratic, ce are ca preocupare esenţială securitatea socială a oamenilor, crearea unor şanse egale, a unor oportunităţi de afirmare pentru fiecare persoană. Din perspectivă social-democrată, libertate înseamnă oferirea unui loc de muncă, acces egal la servicii publice, combătându-se orice formă de inegalitate socială. În programul politic al social-democraţilor se afirmă că aceştia  au apărat întotdeauna drepturile fundamentale ale omului, statul de drept, drepturile politice şi sociale. În document se afirmă clar că egalitatea nu este în contradicţie cu libertatea, iar egalitatea de şanse trebuie să fie temelia democraţiei care, la rândul ei, se bazează pe valoarea egală a fiecărei persoane. Social-democraţia susţine valorile individuale, apără drepturile fiecărui individ la locul de muncă şi în societate.

Partidul Social-Democrat susţine distribuţia echitabilă a bunurilor societăţii, ceea ce înseamnă egalitatea de şanse şi accesul egal la educaţie, asistenţă medicală şi alte servicii, indiferent de sex, origine socială sau etnică. În acest context, egalitatea înseamnă diversitate, iar solidaritatea implică grija pentru cel de alături, nevoia ca fiecare să aducă o contribuţie la dezvoltarea societăţii. Social-democraţii danezi consideră că elementul esenţial este unitatea, solidaritatea umană faţă de cei săraci.

La alegerile din 8 februarie 2005, Partidul Social-Democrat danez obţinuse unul dintre cele mai slabe scoruri electorale din istoria sa (25,8%, 47 mandate). Ca urmare a acestui eşec electoral, la Congresul din martie 2005, Helle Thorning-Schmidt a preluat conducerea partidului şi a reuşit să unească într-un bloc electoral unitar principalele forţe politice de stânga din Danemarca.
În perioada 2007-2011, reforma sistemului de pensii şi problema imigraţiei au fost temele principale care au polarizat politica internă daneză. În ultimii ani, diferenţele ideologice au fost estompate de necesitatea adoptării unor viziuni pragmatice
. Liderul social-democrat a afirmat că unele măsuri de limitare a imigraţiei au fost necesare, susţinând ideea unei munci mai susţinute (prin prelungirea programului de lucru cu 12 minute zilnic). Partidul Social-Democrat a acceptat consensul politic obţinut faţă de creşterea vârstei de pensionare de la 60 la 62 ani (vârsta minimă) şi 65-67 ani în 2024-2027. Grupurile de reflecţie (CEPOS-liberal şi CEUEA de stânga), ca şi CONCITO (al Verzilor), care au dezbătut Planul 2020, au avut concluzii apropiate, punând în evidenţă consensul faţă de unele probleme de la nivel macroeconomic şi  în raport cu unele probleme majore ale evoluţiei ţării.
În 17 noiembrie 2009, Partidul Social-Democrat (SD) a câştigat scrutinele municipale şi regionale, la nivel municipal, el obţinând 30,7% din voturi, devansând astfel Partidul Liberal care a obţinut 24,8%. În total, stânga a reuşit să deţină 51,2% din voturi faţă de 43,9%, cât a obţinut dreapta. La Copenhaga, Aalberg şi Odense s-au impus social-democraţii, iar la nivel regional, ei au câştigat 3 regiuni, iar Partidul Liberal a învins doar în două regiuni.
Înaintea alegerilor legislative din 15 septembrie 2011, „Coaliţia roşie” formată din Partidul Social-Democrat, Partidul Socialist Popular, Partidul Social-Liberal şi Lista Unităţii avea un avans electoral (prognoză a Institutului Rambwell). Contrar acestei situaţii, premierul danez Lars Lokke Rasmussen era considerat drept liderul politic cel mai credibil. Analiştii însă apreciau că danezii sunt obosiţi de acelaşi guvern care a condus ţara timp de zece ani şi vor schimbarea. 

2. ALEGERILE LEGISLATIVE DIN SEPTEMBRIE 2011
2.1. Teme ale campaniei electorale

Miza principală a alegerilor legislative a fost criza economică, elaborarea unui plan de redresare economică, în special în domeniul finanţelor publice. În primul trimestru al anului 2011, Produsul Intern Brut al Danemarcei a scăzut cu 0,1%, fenomen urmat de o scădere negativă, ceea ce a fost semnalul unei recesiuni economice. Deficitul ţării s-a ridicat la 2,8% din PIB în anul 2010 şi 3,8% din PIB în anul 2011 (posibil 4,6% din PIB în anul 2012). Consumul în scădere, problemele economice la nivel internaţional şi căderea burselor au creat probleme dificile economiei daneze care a depăşit plafonul de 3% deficit bugetar, fixat pe Pactul de stabilitate şi creştere al UE.

În acest context, temele referitoare la relansarea creşterii economice, ocupării forţei de muncă şi, în principal, garantarea statului social, au fost în centrul campaniei electorale. În campania electorală, guvernul şi opoziţia au prezentat câte un plan de ieşire din criza economică. 
Pe 23 august 2011, premierul danez a prezentat Planul de creştere durabilă, menit a stimula creşterea economică pe viitorii 2 ani. Conform viziunii sale, principala misiune era asumarea responsabilităţii economice de către Danemarca, considerată una dintre cele mai sigure ţări din lume, iar acest obiectiv ar trebui realizat nu prin îndatorarea ţării sau prin creşterea impozitelor. Planul de creştere durabilă, cu o valoare de 10,8 miliarde coroane (1,4 miliarde euro) avea ca obiectiv relansarea sectorului construcţiilor (mai ales infrastructurile rutiere şi feroviare, sectorul imobiliar, investiţiile în consum privat etc.). Planul de relansare prevedea crearea a 8000 de noi locuri de muncă, în condiţiile în care rata şomajului era de 4% din populaţia activă, în luna iunie 2011. Premierul Lars Lokke Rasmussen a prezentat şi un proiect de buget în care erau incluse măsuri de austeritate, deşi, ulterior, el a anunţat că va creşte bugetul destinat educaţiei şi sănătăţii.

După zece ani de opoziţie, Partidul Social-Democrat danez, condus de Helle Thorning-Schmidt, afirma că doreşte să formeze un guvern majoritar cu aliaţii săi. 
Pe 21 august 2011, opoziţia de stânga a prezentat propriul program de relansare a economiei care prevedea investiţii în infrastructură, educaţie, sănătate şi valorificarea unor forme de energie noi. Finanţarea acestui program era asigurată pe baza unor forme noi de taxări aplicate băncilor, capitalului şi averilor mari. În condiţiile în care 175.000 de persoane nu aveau loc de muncă, iar companiile aveau nevoie de comenzi, opoziţia promitea că va lua măsurile necesare limitării acestor fenomene.

Partidul Socialist al Poporului este o uniune a comuniştilor cu reprezentanţi ai mişcării ecologiste. El a susţinut consolidarea democraţiei şi libertăţii individuale (în politică, muncă şi viaţa economică), drepturile sociale şi echilibrul ecologic. Partidul susţine acordarea gratuită a unor servicii sociale (educaţie, grădiniţă etc.) şi o repartizare justă a resurselor.

Partidul Social-Liberal (RV), poziţionat la centrul eşichierului politic, a cooperat cu social-democraţii. Liderul său, Marghrethe Vestager a susţinut candidatura lui Helle Thorning-Schmidt la postul de premier.

Criza economică actuală a pus în dezbaterea electorală problema imigraţiei, temă permanentă a campaniilor electorale în ultimii zece ani.

Partidul Poporului Danez (DP), de extremă-dreapta, participant la guvernare, a pus adesea în guvern problema imigranţilor, solicitând ca centrele de primire a solicitanţilor de azil să fie organizate în ţările de origine (Pakistan, Africa, Orientul Mijlociu). Acelaşi partid a solicitat, atât în timpul guvernării, cât şi în campania electorală, un control mai strict al frontierelor.

2.2. Rezultatele alegerilor şi semnificaţia lor politică

Parlamentul monocameral danez (Folketing) are 179 membri, aleşi pentru un mandat de 4 ani, prin scrutin proporţional, după metoda Sainte-Lagüe. Groenlanda şi Insulele Feroe au câte doi reprezentanţi în Parlament. Cele 175 mandate sunt repartizate pe cele trei regiuni: Copenhaga, Jutland şi Insulele. Cele trei regiuni sunt subîmpărţite în trei circumscripţii urbane şi şapte circumscripţii rurale. Numărul locurilor alocate este proporţional cu numărul locuitorilor constatat o dată la cinci ani. Calculul se face ţinând cont de creşterea numărului de alegători la ultimele alegeri, de suprafaţa circumscripţiei (în km2) şi favorizează regiunile mai puţin populate. Rapartizarea locurilor în Parlament se face în doi timpi, mai întâi pe partide, apoi pe candidaţi, 135 din cele 175 locuri fiind locuri de circumscripţie şi cele 40 rămase fiind locuri compensatorii. Pentru a beneficia de locurile compensatorii, un partid trebuie să obţină un minim de locuri într-o circumscripţie dată sau un număr de voturi superior sau egal cu numărul voturilor necesare obţinerii unui loc, în cel puţin două din cele trei regiuni ale Regatului sau cel puţin 2% din voturile exprimate la nivel naţional.

Pentru a prezenta liste în alegerile legislative, orice partid trebuie să fie reprezentat în Parlament în momentul organizării scrutinului. Dacă nu este reprezentat în Parlament, trebuie să aibă un număr de semnături ce corespunde valorii de 1/175 din voturile declarate valide la precedentul scrutin legislativ.

Cu zece zile înaintea votului, fiecărui cetăţean danez i se trimite o carte de vot cu care alegătorul se prezintă la biroul de vot. Fiecare cetăţean votează fie partidul (vot blocat care include toată lista), fie numele unui candidat (vot preferenţial).
Principiile organizării alegerilor legislative sunt înscrise în Constituţia din anul 1953, dar nu există reguli referitoare la desfăşurarea campaniei electorale şi nici limite în domeniul finanţării scrutinului. Pentru alegerile legislative din anul 2011, partidele politice daneze au început campania încă din luna ianuarie. Alegerile legislative se desfăşoară în Danemarca, prin tradiţie, în ziua de marţi, dar în acest an, alegerile s-au desfăşurat în ziua de joi.
Conform datelor oficiale
, rezultatele electorale finale ale alegerilor legislative au fost următoarele:

	Partide politice
	Număr

voturi
	%

voturi

	Număr

mandate

	Partidul Liberal (V)
	948.291
	26,7
	47

	Partidul Social-Democrat (SD)
	881.534
	24,9
	44

	Partidul Poporului Danez (DF)
	436.335
	12,3
	22

	Partidul Social-Liberal (RV)
	336.149
	9,5
	17

	Partidul Popular Socialist (SF)
	326.118
	9,2
	16

	Lista Unităţii (E)
	236.982
	6,7
	12

	Alianţa Liberală 
	176.473
	5,0
	9

	Partidul Conservator (KF)
	174.563
	4,9
	8


Participarea la vot a fost de 87,71%, în creştere (+1,18) faţă de cea de la alegerile precedente din anul 2007.

Forţele de opoziţie de stânga, conduse de Partidul Social-Demcorat au câştigat alegerile legislative desfăşurate pe data de 15 septembrie 2011. Împreună, cele patru partide ale Blocului roşu – Partidul Social-Democrat, Partidul Social-Liberal, Partidul Socialist Popular şi Lista Unităţii, au obţinut 50,2% din voturi şi 89 mandate în Parlament (+8 faţă de Parlamentul anterior).
Blocul albastru, format din partidele de dreapta – Partidul Liberal, Partidul Poporului Danez, Alianţa Liberală şi Partidul Conservator, a pierdut alegerile, având un scor electoral de 49,7% din voturi, respectiv 86 mandate (-3 faţă de alegerile din anul 2007).

Partidul Liberal al fostului premier, Lars Lokke Rasmussen, şi-a conservat poziţia de prim partid al ţării,  obţinând 26,7% din voturi, respectiv 47 mandate în Parlament (+1). Partidul Liberal a devansat Partidul Social-Democrat condus de Helle Thorning-Schmidt (24,9% din voturi), partid care a obţinut cel mai slab rezultat electoral de după 1906.

Partidul Poporului Danez (DF), formaţiune populistă de extremă-dreapta, condus de Pia Kjaersgaard, a înregistrat primul recul electoral din istoria sa, obţinând 12,3% din voturi şi 22 mandate în Parlament (-3).

Partidul Social-Liberal (RV), formaţiune de opoziţie, condusă de Marghrethe Vestager a realizat o creştere electorală, având 9,5% din voturi şi 17 mandate (+8).
Partidul Socialist Popular (SF), condus de Villy Sovndal a înregistrat un recul electoral faţă de alegerile anterioare, având doar 9,2% din voturi, adică 16 mandate (-7).

Lista Unităţii (E), fostul partid de opoziţie de stânga, a repurtat un important succes electoral, având 6,7% din voturi şi 12 mandate (+8).

Partidul Conservator (KF), formaţiune care participase la coaliţia de guvernare anterioară, condusă de Lars Barfoed, nu a obţinut decât 4,9% voturi (-10), reprezentând cea mai spectaculoasă cădere electorală.

Alianţa Liberală a obţinut 5% din voturi, având 9 mandate în Parlament (+4). În Insulele Feroe au fost aleşi ca deputaţi: Kaj Leo Johannesen şi Aksel Johannesen; în Groenlanda au fost aleşi Kuupik kleist şi Alega Hammond.
Imediat după alegeri, liderul forţelor de centru-stânga, Helle Thorning-Schmidt, şi-a exprimat satisfacţia că s-a produs această schimbare politică majoră, după zece ani de dominaţie a unui regim burghez, demonstrându-se că aceste forţe politice ocupă o poziţie centrală în societatea daneză. Fostul premier, Lars Lokke Rasmussen, a recunoscut înfrângerea şi a anunţat demisia pe care a depus-o în faţa Reginei.

Helle Thorning-Schmidt a afirmat că forţele politice de stânga, unite, vor putea scrie istorie, având o nouă majoritate şi constituind un nou guvern. Lidera forţelor politice câştigătoare a promis că va construi o societate în care nimeni nu va fi abandonat, fiecăruia  putându-i-se acorda o nouă şansă.
Helle Thorning-Schmidt – primul premier femeie al Danemarcei, este în vârstă de 44 ani, diplomat în ştiinţe politice al Universităţii din Copenhaga şi al Colegiului Europei din Bruges. Ea este căsătorită cu Stephen Kinnoch, fiul fostului lider al Partidului Laburist britanic, Neil Kinnock (1983-1992). Ea a aderat la Partidul Social-Democrat danez în anul 1993, a condus secretariatul delegaţiei partidului în Parlamentul European (1994-1997), apoi a fost consultantă internaţională a Confederaţiei daneze a sindicatelor (LO). În anul 1999 a fost aleasă parlamentar european, iar în anul 2005 a fost aleasă parlamentar în Folketing. În 12 aprilie 2005, Helle Thorning-Schmidt a fost aleasă lider al Partidului Social-Democrat, câştigând alegerile din partid, în confruntare cu Frank Jense, poziţionat ideologic mai la stânga. Astfel, ea a devenit prima femeie care a ajuns la conducerea Partidului Social-Democrat. În acest post, ea a militat pentru apropierea de Partidul Socialist Popular şi de Partidul Social-Liberal, cu scopul de a forma un posibil viitor guvern. 
Stânga daneză, puternic divizată în anii ’90, a putut fi astfel reunită, liderul social-democrat dovedind o deosebită forţă de a conduce şi pricepere de a lucra în echipă. Datorită acestui succes politic, stânga daneză a câştigat alegerile, iar ea a devenit prima femeie-premier din istoria Danemarcei.
Alegerile legislative au fost dominate de preocuparea electoratului faţă de starea economică a ţării, anchetele sociologice din septembrie 2011 arătând că trei sferturi dintre danezi (74%) au menţionat această temă drept miza cea mai importantă a alegerilor. În acest context, viitorul premier, Helle Thorning-Schmidt, a propus o nouă viziune asupra evoluţiei Danemarcei, în care un rol deosebit se acorda creşterii investiţiilor publice în educaţie şi în infrastructură, păstrării sistemului actual de pensii şi impozitării marilor averi.
Planul de guvernare al stângii prevede introducerea în economie a aproximativ 2 miliarde euro, bani obţinuţi din împrumuturi şi creşterea timpului de lucru zilnic în economie (în medie cu 12 minute pe zi).

În domeniul imigrării, Helle Thorning-Schmidt a declarat că va fi aplicată o politică mai umană, deşi nu vor fi schimbate radical coordonatele existente.

Majoritatea parlamentară de susţinere a viitorului guvern este însă destul de restrânsă, iar formarea guvernului a fost dificilă. Stânga daneză este destul de heterogenă, întrucât Partidul Social-Liberal (RV) este poziţionat politic la centrul eşichierului politic, susţinând o politică economică liberală, în timp ce Partidul Popular Socialist şi Lista Unităţii sunt pe poziţii de stânga. Aceste partide au opinii divergente pe mai multe dosare importante: reforma pensiilor, imigraţia, fiscalitatea şi politica economică. Unii analişti apreciază însă că aceste poziţii nu sunt ireconciliabile.

În domeniul politicii externe, analiştii politici se aşteaptă la o politică de continuitate pe principalele teme de politică internaţională. Demn de reamintit este faptul că, într-un discurs ţinut de ministrul de externe danez, în cadrul Parlamentului, în luna mai 2011, au fost reafirmate principalele coordonate ale politicii externe daneze. El a menţionat acordul Parlamentului pentru participarea ţării în misiunea internaţională din Libia. Danemarca şi UE au sprijinit procesele de tranziţie din Statele Africii de Nord şi Orientul Mijlociu, punând accentul pe creşterea economică care este considerată esenţială în acest proces. Conform opiniei sale, Uniunea Europeană ar trebui să promoveze accesul pe piaţă al produselor agricole, iar sectorul privat să fie un instrument al dezvoltării economice şi creării unor noi locuri de muncă. 
Referitor la procesul de pace din Orientul Mijlociu, dintre arabi şi Israel, ministrul de externe danez afirma că soluţionarea acestuia ar avea o influenţă pozitivă asupra regiunii, inclusiv pentru Europa. El a apreciat declaraţia recentă a Preşedintelui SUA, Barack Obama, cu privire la procesul de pace israeliano-arab, inclusiv cea referitoare la stabilirea, de comun acord, a frontierelor dintre Israel şi Palestina. Evoluţiile recente din Orientul Mijlociu arată că forţele democratice ar putea fi consolidate prin integrarea politică şi economică, prin participarea la Parteneriatul pentru dialog şi la Programul pentru Reformă. În acest context, el a menţionat că 220 organizaţii publice şi 400 de parteneri arabi au fost implicaţi în aceste parteneriate, pentru a sprijini tranziţia, buna guvernare, respectarea drepturilor omului, creşterea economică şi întărirea societăţii civile. Danemarca şi UE vor sprijini forţele democratice şi reforma în cadrul acestor procese de tranziţie extrem de dificile. 
În Danemarca, controlul parlamentar asupra acţiunii guvernului în probleme europene este puternic, guvernul prezentând Comisiei pentru afaceri europene, schema negocierilor referitoare la proiectele legislative comunitare importante, înainte ca acesta să prezinte poziţia în Consiliul de Miniştri european. Comisia dezbate şi fixează un mandat de negociere al guvernului care nu este imperativ, dar trebuie să anunţe modificările.

După două săptămâni de negocieri intense, Telle Thorning-Schmidt a format o coaliţie de guvernare, de centru-stânga (formată din social-democraţi, socialişti şi social-liberali) şi a prezentat reginei Margrethe un guvern format din 23 de miniştri. Ea a inclus, pentru prima dată într-un guvern danez, un ministru de origine străină, social-liberalul Manu Sareen, în vârstă de 44 de ani,  originar din India, care va ocupa postul de Ministru al Bisericii şi Egalităţii. Componenţa noului guvern este următoarea:

 - Helle Thorning-Schmidt – Prim-ministru

 - Margrethe Vestager –Ministrul Economiei 
 - Villy Søvndal – Ministrul Afacerilor Externe  

 - Bjarne Corydon – Ministrul Finanţelor 

 - Morten Bødskov – Ministrul Justiţiei 

 - Morten Østergaard – Ministrul Ştiinţei, Inovaţiei şi Învăţământului Superior 

 -Thor Möger Pedersen – Ministrul Politicii Fiscale  

 - Ole Sohn – Ministrul Afacerilor şi Creşterii Economice 

 - Henrik Dam Kristensen – Ministrul Transportului 

 - Carsten Hansen – Ministrul Oraşelor, Locuinţelor şi Afacerilor Rurale 

 - Mette Frederiksen – Ministrul Ocupării Forţei de Muncă
 - Christine Antorini – Ministrul Educaţiei 
 - Karen Hækkerup – Ministrul Afacerilor Sociale şi Integrării
 - Mette Gjerskov – Ministrul Alimentaţiei, Agriculturii şi Pescuitului
 - Martin Lidegaard – Ministrul Energiei şi Construcţiilor 

 - Pia Olsen Dyhr – Ministrul Comerţului şi Investiţiilor
 - Astrid Krag – Ministrul Sănătăţii  

 - Nick Hækkerup – Ministrul Apărării 

 - Ida Auken - Ministrul Mediului
 - Nicolai Wammen – Ministrul Afacerilor Europene 

 - Manu Sareen - Bisericii şi Egalităţii şi Cooperării Nordice 

 - Christian Friis Bach – Ministrul Cooperării  

 - Uffe Elbæk – Ministrul Culturii 

Programul de guvernare prevede consacrarea a zece miliarde de coroane (1,8 miliarde de euro) pentru relansarea economiei, creşterea taxelor pe tutun şi "alimentaţia sănătoasă".
Din 1 ianuarie 2012, Danemarca va prelua preşedinţia rotativă a UE, iar guvernul danez se va ocupa de două dosare importante: euro şi Schengen, simboluri ale Uniunii Europene, dar care, actualmente trec printr-o criză gravă. Deşi Danemarca nu aparţine zonei euro, ea este implicată în reforma Schengen, întărind în ultimul timp controalele vamale la frontierele Danemarcei. Aceste măsuri au fost aspru comentate, considerate un exemplu al unei tendinţe periculoase de  întoarcere a UE spre frontierele sale interioare. (Cecilia Malmstrëm).
Noul premier, Telle Thorning-Schmidt, a prezentat guvernul şi programul de guvernare, anunţând că decizia fostului guvern privind frontierele va fi anulată. Guvernul va combate eficient criminalitatea transfrontalieră în cadrul cooperării Schengen, a adăugat ea. În cooperare cu vecinii, Danemarca va conduce un control eficient al frontierelor cu ajutorul unităţilor mobile, conform regulilor Uniunii Europoene, a subliniat Thorning Schmidt
.

